CELEX: 32021D0393
Language: mt
Date: 2021-03-01 00:00:00
Title: Deċiżjoni tal-Kunsill (UE) 2021/393 tal-1 ta’ Marzu 2021 dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt taż-ŻEE stabbilit permezz tal-Ftehim dwar iż-Żona Ekonomika Ewropea rigward emendi fil-Kapitolu IIa, u fl-Annessi I u II, tal-Protokoll 10 ta’ dak il-Ftehim, dwar is-simplifikazzjoni tal-ispezzjonijiet u l-formalitajiet rigward il-ġarr tal-merkanzija

5.3.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 77/27
               
            
         DEĊIŻJONI TAL-KUNSILL (UE) 2021/393
         tal-1 ta’ Marzu 2021
         dwar il-pożizzjoni li għandha tittieħed f’isem l-Unjoni Ewropea fil-Kumitat Konġunt taż-ŻEE stabbilit permezz tal-Ftehim dwar iż-Żona Ekonomika Ewropea rigward emendi fil-Kapitolu IIa, u fl-Annessi I u II, tal-Protokoll 10 ta’ dak il-Ftehim, dwar is-simplifikazzjoni tal-ispezzjonijiet u l-formalitajiet rigward il-ġarr tal-merkanzija
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4) flimkien mal-Artikolu 218(9) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Protokoll 10 tal-Ftehim dwar iż-Żona Ekonomika Ewropea (1) (il-“Ftehim ŻEE”) dwar is-simplifikazzjoni tal-ispezzjonijiet u l-formalitajiet rigward il-ġarr tal-merkanzija u dwar miżuri doganali ta’ sigurtà (il-“Protokoll”) ġie emendat permezz tad-Deċiżjoni tal-Kumitat Konġunt taż-ŻEE Nru 76/2009 (2) u daħal fis-seħħ fl-1 ta’ Lulju 2009.
                  
               
                     (2)
                  
                  
                     Skont l-Artikolu 98 tal-Ftehim ŻEE, il-Kumitat Konġunt stabbilit mill-Ftehim ŻEE (il-“Kumitat Konġunt taż-ŻEE”) jista’ jadotta deċiżjoni li temenda l-Kapitolu IIa u l-Annessi tal-Protokoll matul is-sessjoni li jmiss tiegħu jew permezz ta’ skambju ta’ ittri.
                  
               
                     (3)
                  
                  
                     Taħt l-Artikolu 9h(3) tal-Protokoll, huma meħtieġa emendi fil-Kapitolu IIa, u fl-Annessi I u II, tal-Protokoll sabiex jittieħed kont tal-iżvilupp tal-leġiżlazzjoni tal-Unjoni dwar materji koperti minn dak il-Kapitolu u minn dawk l-Annessi. Barra minn hekk, jekk ma tistax tiġi adottata deċiżjoni għall-implimentazzjoni simultanja tal-emendi fil-Protokoll u l-emendi fil-leġiżlazzjoni tal-Unjoni, l-emendi previsti fl-abbozz ta’ Deċiżjoni ppreżentat għall-approvazzjoni tal-Partijiet Kontraenti għandhom jiġu applikati b’mod proviżorju fejn possibbli mill-15 ta’ Marzu 2021, bir-rispett dovut lejn il-proċeduri interni tal-Partijiet Kontraenti. Dik l-għażla ta’ data tikkoinċidi mal-ewwel ħarġa tas-Sistema ta’ Kontroll tal-Importazzjoni 2, li fiha n-Norveġja qablet li tipparteċipa.
                  
               
                     (4)
                  
                  
                     Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Kumitat Konġunt taż-ŻEE fir-rigward tal-emendi fil-Kapitolu IIa, u fl-Annessi I u II, tal-Protokoll, peress li dawk l-emendi se jkunu vinkolanti għall-Unjoni.
                  
               
                     (5)
                  
                  
                     Għalhekk jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta’ deċiżjoni,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-laqgħa li jmiss tal-Kumitat Konġunt stabbilit mill-Ftehim dwar iż-Żona Ekonomika Ewropea, jew permezz ta’ skambju ta’ ittri, fir-rigward tal-emendi fil-Kapitolu IIa, u fl-Annessi I u II, tal-Protokoll 10 ta’ dak il-Ftehim għandha tkun ibbażata fuq l-abbozz ta’ deċiżjoni tal-Kumitat Konġunt taż-ŻEE (3).
         
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, l-1 ta’ Marzu 2021.
            
               
                  Għall-Kunsill
               
               
                  Il-President
               
               A. P. ZACARIAS
            
         
         
            (1)  ĠU L 1, 3.1.1994, p. 3.
         
            (2)  Id-Deċiżjoni tal-Kumitat Konġunt taż-ŻEE Nru 76/2009 tat-30 ta’ Ġunju 2009 li temenda l-Protokoll 10 dwar is-simplifikazzjoni tal-ispezzjonjiet u l-formalitajiet fir-rigward tat-trasport tal-oġġetti u l-Protokoll 37 li fih il-lista prevista fl-Artikolu 101 (ĠU L 232, 3.9.2009, p. 40).
         
            (3)  Ara d-dokument ST 5661/21 hawnhekk: http://register.consilium.europa.eu.